БҮТЭЭН БАЙГУУЛАЛТЫН ТӨСЛҮҮДЭД ДОТООДЫН БАРИЛГЫН КОМПАНИУДЫГ ОРОЛЦУУЛАХ ШААРДЛАГЫГ ТӨР, ЗАСГИЙНХАНД ХҮРГЭЛЭЭ

МБҮА ТББ нь 2025.04.30-ны өдөр төрийн яамд болон барилгын салбарын төрийн бус байгууллагууд, компаниудын 200 гаруй төлөөллийг оролцуулсан “CONSTRUCTION MARKET 2025” форумыг амжилттай зохион байгуулж, барилгын салбарын өнөөгийн байдал, тулгамдсан асуудлыг хэлэлцэж салбарын мэргэжилтнүүд санал бодлоо илэрхийлсэн билээ. 
Энэхүү арга хэмжээний үеэр оролцогчид барилгын салбарт эрх зүйн орчны шинэчлэл хийх,  2025-2028 онд нийслэлд хэрэгжих Сэлбэ дэд төв, Туул хурдны зам зэрэг барилга бүтээн байгуулалтын төслүүдэд дотоодын барилгын компаниудыг ерөнхий гүйцэтгэгчээр оролцох боломжийг бүрдүүлж, тухайн ажлыг хэсэгчлэн хуваан сонгон шалгаруулалтын шалгуур үзүүлэлтийг шинэчлэх,  дотоодын гүйцэтгэгч хийх боломжгүй метро, дэд бүтцийн томоохон төсөлд гадаадын гүйцэтгэгч шалгаруулсан бол дотоодын гүйцэтгэгч, үйлдвэрлэгч аж ахуйн нэгжүүдийн оролцоог 50-70 хүртэл хувьд хүргэх тухай саналуудыг гаргаж холбогдох Төрийн яам, Нийслэлийн удирдлагуудад албан бичгээр хүргүүлээд байна.
МБҮА ТББ нь барилгын Гэрээлэгчид, Хөрөнгө оруулагчид, Ханган нийлүүлэгчид, Барилга угсралт, Материалын үйлдвэрлэгчид, Зураг төсөл зохиогчид гээд Монгол Улсын барилга үл хөдлөхийн салбарын 250 гаруй аж ахуй нэгж байгууллагуудын нэгдэл бөгөөд сүүлийн 30 жилийн хугацаанд барилга орон сууц, үл хөдлөхийн томоохон төслүүдийг амжилттай хийж гүйцэтгэж ирсэн туршлагатай төрийн бус байгууллага билээ. 
Тиймээс ч Улаанбаатар хотоос зарлан хэрэгжүүлэх гэж буй барилга орон сууцны төслүүдийг дотоодын аж ахуйн нэгжүүдийн хүчээр гүйцэтгэх хүн хүч, технологи, төслийн удирдлагын бүрэн чадамжтай гэдгээ удаа дараа илэрхийлж байгаа ба шаардлагатай гэж үзвэл Монгол Улсын барилгын компаниудыг нэгдсэн зохион байгуулалтад оруулж  консорциум байгуулах бүрэн боломжтой гэдгээ ч дуулгахад таатай байна.  
“CONSTRUCTION MARKET 2025” форумын үеэр нийслэлд хэрэгжих Сэлбэ дэд төвийн багцын тендерийн нөхцөл шаардлагыг дотоодын аж ахуйн нэгжүүд оролцох боломжтой байдлаар шийдвэрлэж өгөхийг хүсэж, төр болоод Нийслэлд холбогдох албан бичгээ өгсөөр байтал дараагийн 3,4-р багцыг өмнөхөөс илүү өндөр өртөгтэйгээр оруулж зарлаж байгаа нь уг салбарыг тэр чигт нь унагах, дампууруулах бодлого гэж харахаас өөрцгүй боллоо.
Иймд МБҮА ТББ нь бусад төрийн бус байгууллагууд, гишүүн байгууллагууд болоод бусад барилгын компаниудтай хамтран уг тендерийн шаардлагыг өөрчилтөл дуу хоолойгоо холбогдох газруудад хүргэн ажиллах нөхцөл шаардлага үүсэж байна.  
